Source: http://www.bihon.ro/csm-primeste-vizita-campioanei/1354179
Timestamp: 2017-08-21 04:52:38+00:00

Document:
CSM primeşte vizita campioanei - BIHON
CSM primeşte vizita campioanei
la	14. noiembrie 2013 16:34	 Reactualizat la:	 14. noiembrie 2013 16:36
CSM Oradea va încerca să învingă echipa campioană FOTO: ORADEABESTPHOTO.RO
Baschetbaliştii orădeni dispută duminică, de la ora 19, meciul cu CSU Asesoft Ploieşti.
Seria meciurilor de mare dificultate continuă pentru CSM Oradea. După partidele din deplasare cu Atomerőmű Paks, BC Timişoara şi cea de acasă cu Krasnye Krilya Samara, echipa orădeană întâlneşte duminică pe teren propriu campioana ediţiei trecute, CSU Asesoft. Formaţia ploieşteană nu are nevoie de prea mute prezentări, fiind echipa cea mai titrată a baschetului masculin românesc din ultimul deceniu.
CSM Oradea şi CSU Asesoft s-au întâlnit în semifinalele ediţiei trecute a Ligii Naţionale, victorie revenundu-i celei din urmă cu scorul general de 3-1. Ambele formaţii şi-au întărit loturile faţă de sezonul precedent. CSM Oradea şi CSU Asesoft se află de altfel pe primele două locuri în clasamentul actualei ediţii, având la activ victorii pe linie, cu excepţia unei înfrângeri (cu SCM U Craiova, respectiv Gaz Metan Mediaş).
Antrenorul Cristian Achim este nemulţumit de faptul că echipa sa nu se va putea antrena azi şi sâmbătă la Arena „Antonio Alexe” şi de faptul că va juca duminică, în condiţiile în care marţi urmează meciul din deplasare cu Gaziantep, din FIBA EuroChallenge.
Program perturbat
„Este problematic şi nefiresc să avem sala ocupată. Suntem nevoiţi să facem antrenamente mai puţine şi în condiţii improprii, exact înaintea unor meciuri atât de dificile. Nu ne convine că suntem obligaţi să jucăm duminică, mai ales că ziua de luni se va pierde cu deplasarea la Gaziantep. Este vorba de oboseala care se va acumula” a spus Cristian Achim. Antrenorul orădean apreciază valoarea echipei CSU Asesoft, pe care o consideră superioară faţă de formaţiile din sezoanele trecute ale prahovenilor. „Actuala echipă a Ploieştiului este mai bună faţă de ediţiile anterioare. Este şi normal pentru că joacă în Euro Cup şi au fost nevoiţi să-şi întărească lotul. Noi ne dorim, la fel ca întotdeauna, să facem un meci foarte bun şi să câştigăm”, a declarat Achim.
Jucătorul sârb Radovan Markovic este convins că meciul de duminică va fi unul de bună calitate. „Jucăm împotriva celei mai bune echipe româneşti din ultimii ani. Asesoft are un lot foarte bine structurat, cu mulţi jucători străini. Ne aşteaptă un meci dificil, dar am convingerea că va fi un spectacol agreabil pentru spectatori. Vom încerca să descoperim şi să speculăm punctele slabe ale ploieştenilor. Dacă vom fi bine pregătiţi din punct de vedere mental, cred că putem să câştigăm”, a conchis Radovan Markovic.
Taguri: asesoft ploiesti, baschet masculin, csm oradea

References: CSM 

CSM 
 CSM 

CSM 
 CSM 
 csm